               AN COIMISIÚN EORPACH
            An Bhruiséil,18.4.2018
            COM(2018) 206 final
            2018/0101(COD)
            Togra le haghaidh
            RIALACHÁN Ó PHARLAIMINT NA hEORPA AGUS ÓN gCOMHAIRLE
            lena gcuirtear chun feidhme na clásail choimirce agus sásraí eile lenar féidir aistarraingt shealadach a dhéanamh ar na fabhair tharaife a bhaineann le comhaontuithe áirithe arna dtabhairt i gcrích idir an tAontas Eorpach agus tríú tíortha áirithe

               MEABHRÁN MÍNIÚCHÁIN

               1.COMHTHÉACS AN TOGRA

               •Forais agus cuspóirí an togra

               Baineann an togra seo leis an dá ní seo a leanas a ionchorprú i ndlí an Aontais Eorpaigh: (i) na clásail choimirce agus (ii) aon sásraí speisialta chun fabhair tharaife nó cóireáil fhabhrach eile a aistarraingt, a mbeadh rialachán cur chun feidhme ag teastáil ina leith, dá bhforálfaí i gcomhaontuithe trádála a thabharfadh AE i gcrích amach anseo.

               Faoi láthair, foráiltear sa Rialachán go gcuirfear chun feidhme an Comhaontú Saorthrádála idir AE agus Singeapór, an Comhaontú Saorthrádála idir AE agus Vítneam agus an Comhaontú Saorthrádála idir AE agus an tSeapáin. Tá sé beartaithe freisin go gcuirfear comhaontuithe trádála a dhéanfar amach anseo le raon feidhme an rialacháin trí ghníomhartha tarmligthe.

               •Comhsheasmhacht le forálacha beartais atá sa réimse beartais cheana

               Tá clásal coimirce déthaobhach i bhformhór chomhaontuithe trádála an Aontais Eorpaigh. Leis an gclásal sin, déantar foráil maidir leis an deis an léirscaoileadh breise taraifí a chur ar fionraí nó ráta custaim an náisiúin barrfhabhair a athbhunú i gcás ina dtiocfaidh, de thoradh léirscaoileadh trádála, an oiread sin méadaithe ar allmhairí, agus nuair a tharlóidh sin faoi chúinsí de shórt, go ndéanfar mórdhíobháil do na táirgeoirí intíre a tháirgeann táirge comhchosúil nó díriomaíoch (nó go mbeidh bagairt mórdhíobhála ann dóibh). Ina theannta sin, féadfaidh sásraí speisialta a bheith ar áireamh i gcomhaontuithe trádála áirithe de chuid AE lena dtugtar an deis ráta custaim an náisiúin barrfhabhair a athbhunú.

               Chun go bhfeidhmeodh na bearta sin, ba cheart an clásal coimirce sin agus aon sásra speisialta a ionchorprú i ndlí an Aontais Eorpaigh, agus ní mór gnéithe nós imeachta a gcur i bhfeidhm chomh maith le cearta na bpáirtithe leasmhara a shonrú.

                  Go nuige seo, cleachtas comhsheasmhach a bhí ann go gcuirfeadh an Coimisiún rialachán cur chun feidhme síos in éineacht le gach comhaontú trádála ar leith a rinneadh le déanaí.

               I bhfianaise na taithí roimhe seo agus na rialachán atá ann cheana, moltar go bhféadfaí an próiseas ar fad a chuíchóiriú ach rialachán coimirce cothrománach déthaobhach a mholadh a d’fhéadfaí a úsáid i ngach comhaontú saorthrádála feasta. Dhíreodh corp théacs an rialacháin ar shonraí coiteanna teicniúla agus nós imeachta na hionstraime coimirce déthaobhaí (imscrúduithe a sheoladh, nósanna imeachta maidir le bearta sealadacha agus cinntitheacha, etc.). I gcaibidil ar leith shocrófaí na rialacha nós imeachta a bhainfeadh le sásraí speisialta. Bheadh iarscríbhinn ann ina léireofaí infheidhmeacht an rialacháin maidir le comhpháirtí comhaontaithe saorthrádála ar leith mar aon le haon sainiúlachtaí sa chomhaontú trádála a bheadh i dtrácht.

                  Is le gníomhartha tarmligthe a leasófaí na hiarscríbhinní ina bhfuil an dornán eilimintí atá sonrach i dtaobh gach comhaontú aonair. Bheadh na gníomhartha tarmligthe ag cur chun feidhme na gcomhaontuithe trádála a bheadh formheasta ag Parlaimint na hEorpa agus ag an gComhairle cheana féin agus ar an dóigh sin ní fhágfaí mórán rogha polaitiúla ag an gCoimisiún.

               2.BUNÚS DLÍ, COIMHDEACHT AGUS COMHRÉIREACHT

               •Bunús dlí

               Is é atá sa togra le haghaidh Rialacháin ó Pharlaimint na hEorpa agus ón gComhairle a ghabhann leis seo an ionstraim dlí chun na clásail choimirce agus aon sásraí speisialta i gcomhaontú trádála AE a chur chun feidhme.

                  Airteagal 207(2) den Chonradh ar Fheidhmiú an Aontais Eorpaigh.

               3.TORTHAÍ Ó MHEASTÓIREACHTAÍ EX POST, Ó CHOMHAIRLIÚCHÁIN LEIS NA PÁIRTITHE LEASMHARA AGUS Ó MHEASÚNUITHE TIONCHAIR

               •Meastóireachtaí ex post/seiceálacha oiriúnachta ar an reachtaíocht atá ann cheana

                  Díorthaítear an togra seo le haghaidh Rialacháin go díreach ó théacsanna na gcomhaontuithe a caibidlíodh le roinnt tíortha eile amhail an Cholóim, Peiriú, tíortha Mheiriceá Láir, Poblacht na Moldóive agus an tSeoirsia. Dá bharr sin, ní gá comhairliúchán ar leith le páirtithe leasmhara ná aon mheasúnú tionchair. Is ar rialacháin cur chun feidhme atá ann cheana atá sé bunaithe cuid mhaith.

               4.IMPLEACHTAÍ BUISÉADACHA

               5.EILIMINTÍ EILE

               Cuirfear tuarascáil bhliantúil ar fáil don Chomhairle agus do Pharlaimint na hEorpa ina leagfar amach an staidreamh trádála leis an gcomhpháirtí comhaontaithe saorthrádála ábhartha chomh maith le faisnéis faoi chur i bhfeidhm an Rialacháin seo.

               2018/0101 (COD)

               Togra le haghaidh

               RIALACHÁN Ó PHARLAIMINT NA hEORPA AGUS ÓN gCOMHAIRLE

               lena gcuirtear chun feidhme na clásail choimirce agus sásraí eile lenar féidir aistarraingt shealadach a dhéanamh ar na fabhair tharaife a bhaineann le comhaontuithe áirithe arna dtabhairt i gcrích idir an tAontas Eorpach agus tríú tíortha áirithe

               TÁ PARLAIMINT NA hEORPA AGUS COMHAIRLE AN AONTAIS EORPAIGH,

               Ag féachaint don Chonradh ar Fheidhmiú an Aontais Eorpaigh, agus go háirithe Airteagal 207(2) de,

               Ag féachaint don togra ón gCoimisiún Eorpach,

               Tar éis dóibh an dréachtghníomh reachtach a chur chuig na parlaimintí náisiúnta,

               Ag gníomhú dóibh i gcomhréir leis an ngnáthnós imeachta reachtach,

               De bharr an méid seo a leanas:

               (1)Is minic a thugann an tAontas Eorpach comhaontuithe trádála (‘comhaontuithe’) i gcrích le tríú tíortha ar féidir clásail choimirice dhéthaobhacha a bheith iontu. Is gá na nósanna imeachta a leagan síos le go ráthófar cur i bhfeidhm éifeachtach na gclásal coimirce a bheidh comhaontaithe leis na tíortha lena mbaineann.

               (2)Féadfaidh sásraí eile a bheith sna comhaontuithe freisin le haghaidh fabhair tharaife nó cóireáil fhabhrach eile a aistarraingt go sealadach. Is gá freisin na nósanna imeachta a leagan síos maidir le cur i bhfeidhm sásraí den sórt sin, i gcás ina bhfuil siad ar áireamh sna comhaontuithe.

               (3)Ní fhéadfar bearta coimirce déthaobhacha a bheartú ach amháin i gcás ina ndéantar an táirge i dtrácht a allmhairiú isteach san Aontas i gcainníochtaí atá méadaithe an oiread sin, i ndearbhthéarmaí nó i gcoibhneas le táirgeacht an Aontais, agus i gcúinsí de shórt a fhágann, go bhfuil siad ina gcúis le mórdhíobháil, nó go mbagraíonn siad a bheith ina gcúis le mórdhíobháil, do tháirgeoirí an Aontais a tháirgeann táirgí comhchosúla nó táirgí atá in iomaíocht dhíreach leo. Ba cheart bearta coimirce déthaobhacha a bheith i gceann de na foirmeacha dá dtagraítear sa chomhaontú.

               (4)An obair iardain agus an tathbhreithniú ar na comhaontuithe, seoladh na nimscrúduithe agus, más iomchuí, forchur na mbeart coimirce, rudaí iad sin ba cheart a dhéanamh go trédhearcach.

               (5)Ba cheart do na Ballstáit an Coimisiún a chur ar an eolas faoi aon treochtaí allmhairiúcháin a d’fhéadfadh a fhágáil gur ghá bearta coimirce a chur i bhfeidhm.

               (6)Iontaofacht an staidrimh i ndáil leis na hallmhairí uile ó na tíortha lena mbaineann chuig an Aontas, tá sí ríthábhachtach, dá bhrí sin, agus cinneadh á dhéanamh an bhfuil na coinníollacha ar a gcuirtear bearta coimirce i bhfeidhm comhlíonta.

               (7)Le faireachán géar ar tháirgí íogaire, más ann dóibh, ba cheart cinneadh prapúil a éascú maidir leis an bhféidearthacht imscrúdú a thionscnamh agus maidir le bearta a chur i bhfeidhm ina dhiaidh sin. Dá bhrí sin, ba cheart don Choimisiún faireachán a dhéanamh go tráthrialta ar allmhairí táirgí íogaire, más ann dóibh, ón dáta a gcuirtear na comhaontuithe i bhfeidhm go sealadach nó ón dáta a dtagann siad i bhfeidhm go sealadach, murab ann d’aon chur i bhfeidhm sealadach. Ar iarraidh chuí-réasúnaithe ó lucht an tionscail ábhartha, ba cheart an faireachán a leathnú go dtí earnálacha eile.

               (8)Ní mór freisin teorainneacha ama a shocrú maidir le himscrúdú a thionscnamh agus maidir le cinntí a dhéanamh an iomchuí bearta coimirce, d’fhonn a áirithiú go ndéanfar na cinntí sin go tapa, chun an deimhneacht dhlíthiúil a mhéadú do na hoibreoirí eacnamaíocha lena mbaineann.

               (9)Ba cheart imscrúdú a dhéanamh sula gcuirfear aon bheart coimirce i bhfeidhm, ach sin faoi réir cead a bheith ag an gCoimisiún bearta coimirce sealadacha a chur i bhfeidhm in imthosca géibheannacha.

               (10)Níor cheart bearta coimirce a chur i bhfeidhm ach amháin a mhéid is gá, agus go ceann cibé tréimhse is gá, chun mórdhíobháil a sheachaint agus chun oiriúnú a éascú. Ba cheart tréimhse uasta na mbeart coimirce a chinneadh agus forálacha sonracha maidir le síneadh agus athbhreithniú na mbeart sin a leagan síos.

               (11)Ba cheart don Choimisiún dul i mbun comhairliúchán leis na tíortha lena mbaineann a ndéanann na bearta difear dóibh má cheanglaítear sin sna comhaontuithe sonracha.

               (12)Chun comhaontú a chur leis an Iarscríbhinn nó a scriosadh aisti, chun aon fhorálacha a chur leis an Iarscríbhinn a leagann síos rialacha speisialta atá i gcomhaontú, nó chun táirgí a aithnítear mar “tháirgí íogaire” a chur leis an Iarscríbhinn, ba cheart an Iarscríbhinn a leasú. Chun an Iarcsríbhinn a ghabhann leis an Rialachán seo a leasú, ba cheart an chumhacht chun gníomhartha a ghlacadh i gcomhréir le hAirteagal 290 den Chonradh a tharmligean chuig an gCoimisiún.

               (13)Tá sé tábhachtach, go háirithe, go ndéanfadh an Coimisiún comhairliúcháin iomchuí le linn a chuid oibre ullmhúcháin, lena náirítear ar leibhéal na saineolaithe. Ba cheart don Choimisiún, le linn dó gníomhartha tarmligthe a ullmhú agus a tharraingt suas, a áirithiú go ndéanfar doiciméid ábhartha a chur chuig Parlaimint na hEorpa agus chuig an gComhairle ar bhealach comhuaineach, prapúil agus iomchuí.

               (14)Le haghaidh chur i bhfeidhm na gclásal coimirce nó sásraí agus critéir eile chun na fabhair tharaife nó na fabhair eile dá bhforáiltear sna comhaontuithe a chur ar fionraí go sealadach, is gá coinníollacha comhionanna chun bearta coimirce sealadacha agus cinntitheacha a ghlacadh, chun bearta faireachais roimh ré a fhorchur, chun deireadh a chur le himscrúdú gan bhearta agus chun na taraifí fabhracha nó an chóireáil fhabhrach eile a chur ar fionraí go sealadach.

               (15)Chun coinníollacha aonfhoirmeacha a áirithiú maidir leis an Rialachán seo a chur chun feidhme, ba cheart cumhachtaí cur chun feidhme a thabhairt don Choimisiún. Ba cheart na cumhachtaí sin a fheidhmiú i gcomhréir le Rialachán (AE) Uimh. 182/2011 ó Pharlaimint na hEorpa agus ón gComhairle
                  1
               .

               (16)Ba cheart an nós imeachta comhairliúcháin a úsáid chun bearta faireachais agus coimirce sealadacha a ghlacadh i bhfianaise éifeachtaí na mbeart sin agus a loighce seicheamhaí i ndáil le bearta coimirce cinntitheacha a ghlacadh. Ba cheart feidhm a bheith ag an nós imeachta scrúdúcháin maidir le bearta coimirce cinntitheacha a fhorchur agus maidir leis na bearta sin a athbhreithniú.

               (17)Ba cheart don Choimisiún gníomhartha cur chun feidhme is infheidhme láithreach a ghlacadh, más rud é, i gcásanna cuí-réasúnaithe, go ndéanfaí damáiste a bheadh deacair a leigheas de thoradh moill ar fhorchur beart coimirce sealadach, nó chun iarmhairt dhiúltach ar mhargadh an Aontais, de thoradh méadú ar allmhairí, a chosc i gcás inar gá sin ar mhórfhoras práinne.

               (18)Ba cheart don Choimisiún tuarascáil bhliantúil a chur faoi bhráid Pharlaimint na hEorpa agus na Comhairle maidir le cur chun feidhme na gcomhaontuithe atá san Iarscríbhinn a ghabhann leis an Rialachán seo agus maidir le cur i bhfeidhm na mbeart coimirce.

               TAR ÉIS AN RIALACHÁN SEO A GHLACADH:

               Airteagal 1

               Ábhar agus raon feidhme

               1. Leagtar síos leis an Rialachán seo forálacha maidir le cur chun feidhme na gclásal coimirce déthaobhach agus sásraí eile a bhaineann le fabhair tharaife agus cóireáil fhabhrach eile atá sna comhaontuithe arna dtabhairt i gcrích idir an tAontas agus tríú tír dá dtagraítear san Iarscríbhinn a aistarraingt go sealadach.

               2. Beidh feidhm ag an Rialachán seo gan dochar d’aon fhorálacha speisialta sna comhaontuithe dá dtagraítear san Iarscríbhinn.

               3. Leanfar d’fheidhm a bheith ag Airteagal 194 de Rialachán (AE) Uimh. 1308/2013 maidir le cur chun feidhme beart coimirce agus sásraí eile atá sna comhaontuithe a thugtar i gcrích idir an tAontas agus tríú tíortha nach dtagraítear dóibh san Iarscríbhinn
                  2
               .

               Airteagal 2

               Sainmhínithe

               1. Chun críocha an Rialacháin seo:

               (a)ciallaíonn ‘clásal coimirce déthaobhach’ foráil a leagtar amach i gcomhaontú idir an tAontas agus tríú tír amháin nó níos mó lena mbaineann dá dtagraítear san Iarscríbhinn maidir le fionraíocht shealadach fabhar taraife;

               (b)ciallaíonn ‘páirtithe leasmhara’ na páirtithe a ndéanann allmhairiú an táirge difear dóibh;

               (c)ciallaíonn ‘tionscal an Aontais’ táirgeoirí an Aontais ina niomláine a tháirgeann táirgí comhchosúla nó táirgí díriomaíocha agus a oibríonn laistigh de chríoch an Aontais, nó táirgeoirí de chuid an Aontais arb ionann a gcomh-aschur de tháirgí comhchosúla nó de tháirgí díriomaíocha agus cion mór de tháirgeacht iomlán an Aontais i dtaca leis na táirgí sin, nó, nuair nach bhfuil sa táirge comhchosúil nó sa táirge díriomaíoch ach táirge amháin de roinnt táirgí a dhéanann na táirgeoirí de chuid an Aontais, déanfar tionscal an Aontais a shainmhíniú i ndáil leis na hoibríochtaí sonracha a bhaineann le táirgeadh an táirge chomhchosúil nó an táirge dhíriomaíoch;

               (d)ciallaíonn ‘mórdhíobháil’ lagú suntasach foriomlán ar sheasamh thionscal an Aontais;

               (e)ciallaíonn ‘bagairt mórdhíobhála’ do sheasamh thionscal an Aontais mórdhíobháil is soiléir go bhfuil sé ar tí tarlú;

               (f)ciallaíonn ‘táirge íogair’ táirge a naithnítear i gcomhaontú sonrach gur mó an baol dó, i gcomparáid le táirgí eile, borradh allmhairí;

               (g)ciallaíonn ‘comhaontú’ comhaontú trádála dá dtagraítear san Iarscríbhinn;

               (h)ciallaíonn ‘idirthréimhse’ tréimhse 10 mbliana ó theacht i bhfeidhm an chomhaontaithe, murar sainíodh ar shlí eile í sa chomhaontú ábhartha dá dtagraítear san Iarscríbhinn;

               (i)ciallaíonn ‘tír lena mbaineann’ tír is páirtí i gcomhaontú dá dtagraítear san Iarscríbhinn;

               Airteagal 3

               Prionsabail

               1. Féadfar beart coimirce a fhorchur i gcomhréir leis an Rialachán seo i gcás ina ndéanfar táirge de thionscnamh tíre lena mbaineann a allmhairiú isteach san Aontas:

               (a)i gcainníochtaí atá méadaithe an oiread sin, i ndearbhthéarmaí nó i gcoibhneas le táirgeacht an Aontais, agus i gcúinsí de shórt a fhágann,

               (b)go bhfuil sé ina chúis le mórdhíobháil, nó go mbagraíonn sé a bheith ina chúis le mórdhíobháil, do thionscadal an Aontais; agus,

               (c)gurb ann don mhéadú ar allmhairí de thoradh éifeacht na noibleagáidí a bhaineann leis an gcomhaontú ar leith arna thabhairt i gcrích idir an tAontas agus an tríú tír, lena náirítear laghdú nó díothú na ndleachtanna custaim ar an táirge sin.

               2. Féadfar beart coimirce a dhéanamh i gceann de na foirmeacha seo a leanas:

               (a)tuilleadh laghdaithe ar an ráta dleachta custaim ar an táirge lena mbaineann a chur ar fionraí de réir mar a fhoráiltear i Sceideal um Dhíchur Taraifí an Chomhaontaithe leis an tír lena mbaineann;

               (b)an ráta dleachta custaim ar an táirge lena mbaineann a mhéadú go leibhéal nach mó ná an ráta is ísle díobh seo a leanas:

               –i) ráta dleachta custaim an náisiúin barrfhabhair a chuirtear i bhfeidhm maidir leis an táirge lena mbaineann agus atá i bhfeidhm tráth a ndéantar an beart coimirce; nó

               –ii) an bonnráta dleachta custaim mar a shonraítear i Sceideal um Dhíchur Taraifí an Chomhaontaithe leis an tír lena mbaineann.

               Airteagal 4

               Faireachán

               1. Déanfaidh an Coimisiún faireachán ar fhorás an staidrimh allmhairiúcháin maidir le táirgí íogaire, más ann dóibh, a luaitear san Iarscríbhinn i ndáil le gach comhaontú. Chuige sin, comhoibreoidh an Coimisiún ar bhonn rialta leis na Ballstáit agus le tionscal an Aontais, agus malartóidh sé sonraí leo ar bhonn rialta.

               2. Ar iarraidh chuí-réasúnaithe ón tionscal de chuid an Aontais lena mbaineann, féadfaidh an Coimisiún raon feidhme an fhaireacháin a shíneadh chuig earnálacha eile, más iomchuí, seachas iad siúd a luaitear san Iarscríbhinn.

               3. Déanfaidh an Coimisiún tuarascáil faireacháin bhliantúil a chur faoi bhráid Pharlaimint na hEorpa agus na Comhairle maidir leis an staidreamh i dtaobh allmhairí táirgí íogaire agus na n-earnálacha sin, más iomchuí, ar síneadh an faireachán chucu.

               Airteagal 5

               Imscrúdú a thionscnamh

               1. Déanfaidh an Coimisiún imscrúdú a thionscnamh arna iarraidh sin do Bhallstát, d’aon duine dlítheanach nó d’aon chomhlachas nach bhfuil pearsantacht dhlítheanach aige ag gníomhú dóibh thar ceann thionscal an Aontais, nó ar thionscnamh an Choimisiúin féin má tá leordhóthain fianaise prima facie ann, arna chinneadh ar bhonn na dtosca dá dtagraítear in Airteagal 6(5).

               2. Beidh an fhaisnéis seo a leanas san iarraidh:

               (a)ráta agus méid an mhéadaithe ar allmhairí den táirge lena mbaineann i ndearbhthéarmaí agus i dtéarmaí coibhneasta;

               (b)an sciar den mhargadh baile a bhaineann leis na hallmhairí méadaithe agus na hathruithe ar an leibhéal díolacháin, táirgeachta, táirgiúlachta, úsáid acmhainne, brabúis agus caillteanais, agus fostaíochta maidir le tionscal an Aontais.

               3. An táirge atá faoi réir imscrúdaithe, d’fhéadfadh sé go gcuimseofar leis líne tharaife amháin nó roinnt línte taraife, nó fodheighilt de líne tharaife, ag brath ar imthosca sonracha an mhargaidh, nó ar aon deighilt táirgí a chuirtear i bhfeidhm go coitianta i dtionscal an Aontais;

               4. Féadfar imscrúdú a thionscnamh freisin i gcás ina dtiocfaidh borradh faoi allmhairí atá comhchruinnithe i mBallstát amháin nó i roinnt Ballstát, ar choinníoll go bhfuil leordhóthain fianaise prima facie ann, arna chinneadh ar bhonn na dtosca dá dtagraítear in Airteagal 6(5).

               5. Cuirfidh an Coimisiún na Ballstáit uile ar an eolas nuair a gheobhaidh sé iarraidh imscrúdú a thionscnamh nó nuair a mheasfaidh sé gur iomchuí imscrúdú a thionscnamh ar a thionscnamh féin de bhun mhír 1.

               6. Más rud é gur léir go bhfuil leordhóthain fianaise prima facie ann mar údar le himscrúdú a thionscnamh, déanfaidh an Coimisiún an timscrúdú a thionscnamh agus déanfaidh sé fógra ina thaobh a fhoilsiú in Iris Oifigiúil an Aontais Eorpaigh. Déanfar an timscrúdú a thionscnamh laistigh d’aon mhí amháin ón tráth a bhfaighidh an Coimisiún an iarraidh de bhun mhír 1.

               7. Beidh na heilimintí seo a leanas san fhógra faoi imscrúdú a thionscnamh:

               (a)achoimre ar an bhfaisnéis a fuarthas agus iarraidh go ndéanfar an fhaisnéis ábhartha uile a chur chuig an gCoimisiún;

               (b)sainiú na tréimhse a bhféadfaidh páirtithe leasmhara a gcuid tuairimí a chur in iúl i scríbhinn agus faisnéis a chur faoi bhráid an Choimisiúin lena linn, má tá na tuairimí agus an fhaisnéis sin le cur san áireamh le linn an imscrúduithe;

               (c)sainiú na tréimhse a bhféadfaidh páirtithe leasmhara iarratas a dhéanamh lena linn ar éisteacht a fháil os comhair an Choimisiúin i gcomhréir le hAirteagal 6(9).

               Airteagal 6

               Imscrúdú a sheoladh

               1. Tar éis fhoilsiú an fhógra dá dtagraítear in Airteagal 5(7), déanfaidh an Coimisiún imscrúdú a thionscnamh. Tosóidh an tréimhse a leagtar amach i mír 3 den Airteagal seo an lá a fhoilseofar in Iris Oifigiúil an Aontais Eorpaigh an cinneadh chun imscrúdú a thionscnamh.

               2. Féadfaidh an Coimisiún iarraidh ar na Ballstáit faisnéis a sholáthar agus déanfaidh na Ballstáit na bearta uile is gá chun éifeacht a thabhairt don iarraidh sin. Más rud é gur faisnéis de chineál leasa ghinearálta í an fhaisnéis sin, agus nach faisnéis rúnda í de réir bhrí Airteagal 12, cuirfear leis an gcomhad neamhrúnda dá bhforáiltear i mír 8 den Airteagal seo í.

               3. Más féidir, cuirfear an timscrúdú i gcrích laistigh de shé mhí tar éis é a thionscnamh. Féadfar trí mhí a chur leis an teorainn ama sin in imthosca eisceachtúla, amhail líon neamhghnách ard páirtithe leasmhara a bheith ann nó staideanna casta margaidh. Déanfaidh an Coimisiún fógra a thabhairt do na páirtithe leasmhara uile i dtaobh aon sínte den sórt sin agus míneoidh sé na cúiseanna atá leis.

               4. Lorgóidh an Coimisiún an fhaisnéis uile a mheasann sé a bheith riachtanach chun na coinníollacha a leagtar amach in Airteagal 3(1) a chinneadh, agus, más iomchuí, fíoróidh sé an fhaisnéis sin.

               5. Déanfaidh an Coimisiún meastóireacht ar na tosca ábhartha uile atá de chineáil oibiachtúil agus inchainníochtúil agus a imríonn tionchar ar an staid ina bhfuil tionscal an Aontais, go háirithe an ráta ag a bhfuil allmhairí an táirge i dtrácht ag ardú agus méid an ardaithe sin, i ndearbhthéarmaí agus i dtéarmaí coibhneasta, an sciar sin den mhargadh intíre a bhaineann leis na hallmhairí méadaithe agus athruithe ar an leibhéal díolacháin, táirgeachta, táirgiúlachta, úsáid acmhainne, brabúis agus caillteanais, agus fostaíochta. Ní liosta iomlán é an liosta sin agus d’fhéadfadh an Coimisiún tosca ábhartha eile a chur san áireamh i gcomhair a chinnidh an bhfuil mórdhíobháil nó bagairt mórdhíobhála ann, amhail stoic, praghsanna, fáltas ar chaipiteal a úsáidtear, sreabhadh airgid, agus tosca eile is cúis le mórdhíobháil nó ba chúis le mórdhíobháil, nó a bhagraíonn a bheith ina gcúis le mórdhíobháil do thionscal an Aontais.

               6. Féadfaidh páirtithe leasmhara atá tar éis faisnéis a chur isteach de bhun phointe (b) d’Airteagal 5(7), agus féadfaidh ionadaithe na tíre lena mbaineann, ar iarratas i scríbhinn, iniúchadh a dhéanamh ar an bhfaisnéis uile a chuirtear ar fáil don Choimisiún i dtaca leis an imscrúdú, seachas doiciméid inmheánacha arna nullmhú ag údaráis an Aontais nó ag údaráis na mBallstát, ar choinníoll go mbaineann an fhaisnéis sin le cur i láthair a gcáis agus nach faisnéis rúnda í de réir bhrí Airteagal 12 agus ar choinníoll go bhfuil sí á húsáid ag an gCoimisiún san imscrúdú. Féadfaidh páirtithe leasmhara a gcuid tuairimí a chur in iúl faoin bhfaisnéis a chuirtear ar fáil don Choimisiún. I gcás ina bhfuil leordhóthain fianaise prima facie ann chun tacú leis na tuairimí sin, cuirfidh an Coimisiún san áireamh iad.

               7. Áiritheoidh an Coimisiún go mbeidh na sonraí uile agus an staidreamh uile a úsáidfear don imscrúdú ar fáil agus go mbeidh siad ionadaíoch, sothuigthe, trédhearcach agus infhíoraithe.

               8. Áiritheoidh an Coimisiún, a luaithe a bheidh an creat teicniúil is gá i bhfeidhm, go mbeidh rochtain ar líne faoi chosaint phasfhocail ann don chomhad neamhrúnda (an tardán ar líne), agus déanfaidh sé bainistiú air sin, agus is tríd sin a scaipfear an fhaisnéis uile atá ábhartha agus nach bhfuil faoi rún, de réir bhrí Airteagal 12. Tabharfar rochtain ar an ardán sin do pháirtithe leasmhara, do na Ballstáit agus do Pharlaimint na hEorpa.

               9. Tabharfaidh an Coimisiún éisteacht do pháirtithe leasmhara, go háirithe i gcás ina bhfuil iarratas i scríbhinn déanta acu laistigh den tréimhse a bheidh leagtha síos san fhógra a fhoilseofar in Iris Oifigiúil an Aontais Eorpaigh, ar iarratas é ina léireofar gur dócha go ndéanfaidh toradh an imscrúdaithe difear dóibh agus go bhfuil cúiseanna speisialta ann le héisteacht ó bhéal a thabhairt dóibh. Tabharfaidh an Coimisiún éisteacht do pháirtithe leasmhara ar ócáidí eile má tá cúiseanna speisialta ann leis sin.

               10. I gcás nach soláthrófar faisnéis laistigh de na teorainneacha ama a shocróidh an Coimisiún, nó i gcás ina gcuirfear bac mór ar an imscrúdú, féadfaidh an Coimisiún cinneadh a dhéanamh ar bhonn na bhfíoras atá ar fáil. I gcás ina bhfaighidh an Coimisiún amach go ndearna aon pháirtí leasmhar nó aon tríú páirtí faisnéis bhréagach nó mhíthreorach a sholáthar dó, déanfaidh sé neamhshuim den fhaisnéis sin agus féadfaidh sé úsáid a bhaint as na fíorais atá ar fáil.

               11. Tabharfaidh an Coimisiún fógra i scríbhinn don tír lena mbaineann maidir le himscrúdú a thionscnamh.

               Airteagal 7

               Bearta Réamhfhaireachais

               1. Féadfaidh an Coimisiún bearta réamhfhaireachais a ghlacadh i dtaca le hallmhairí ó thír lena mbaineann i gcás inarb ann do threocht in allmhairí táirge de shórt sin a bhféadfadh ceann de na cásanna dá dtagraítear in Airteagal 3 agus in Airteagal 5 a bheith mar thoradh uirthi. Déanfar na gníomhartha cur chun feidhme sin a ghlacadh i gcomhréir leis an nós imeachta comhairleach dá dtagraítear in Airteagal 17(2).

               2. Beidh tréimhse theoranta bailíochta ag bearta réamhfhaireachais. Mura bhforáiltear a mhalairt, scoirfidh siad de bheith bailí ag deireadh an dara tréimhse sé mhí tar éis na chéad sé mhí tar éis iad a thabhairt isteach.

               Airteagal 8

               Bearta coimirce sealadacha a chur i bhfeidhm

               1. In imthosca géibheannacha ina bhféadfadh moill a bheith ina cúis le damáiste ba dheacair a leigheas, glacfaidh an Coimisiún bearta coimirce sealadacha, de bhun réamhchinnidh an Choimisiúin ar bhonn na dtosca dá dtagraítear in Airteagal 6(5) go bhfuil leordhóthain fianaise prima facie ann go bhfuil táirge de thionscnamh na tíre lena mbaineann á allmhairiú:

               (a)i gcainníochtaí atá méadaithe an oiread sin, i ndearbhthéarmaí nó i gcoibhneas le táirgeacht an Aontais, agus i gcúinsí de shórt a fhágann,

               (b)go bhfuil sé ina chúis le mórdhíobháil, nó go mbagraíonn sé a bheith ina chúis le mórdhíobháil, do thionscadal an Aontais; agus,

               (c)gurb é laghdú nó díothú na ndleachtanna custaim ar an táirge sin is cúis leis an méadú ar allmhairí.

               Déanfar na gníomhartha cur chun feidhme sin a ghlacadh i gcomhréir leis an nós imeachta comhairleach dá dtagraítear in Airteagal 17(2).

               2. Ar mhórfhorais práinne a bhfuil údar cuí leo, i gcás ina niarrfaidh Ballstát idirghabháil láithreach ar an gCoimisiún agus ina mbeidh na coinníollacha a leagtar amach i mír 1 comhlíonta, déanfaidh an Coimisiún gníomhartha cur chun feidhme atá infheidhme láithreach a ghlacadh i gcomhréir leis an nós imeachta dá dtagraítear in Airteagal 17(4). Déanfaidh an Coimisiún cinneadh laistigh de chúig lá oibre tar éis dó an iarraidh a fháil.

               3. Ní bheidh feidhm ag bearta coimirce sealadacha ar feadh tréimhse níos faide ná 200 lá féilire.

               4. I gcás ina naisghairfear na bearta coimirce sealadacha toisc gur léir ón imscrúdú nach bhfuil na coinníollacha a leagtar amach in Airteagal 3(1) comhlíonta, déanfar aon dleacht chustaim a bailíodh mar thoradh ar na bearta coimirce sealadacha sin a aisíoc go huathoibríoch.

               5. Beidh feidhm ag bearta coimirce sealadacha maidir le gach táirge a chuirfear i saorchúrsaíocht tar éis dháta theacht i bhfeidhm na mbeart sin. Ní dhéanfaidh na bearta sin, áfach, cosc a chur le táirgí atá faoi bhealach chuig an Aontas cheana féin a scaoileadh i saorchúrsaíocht i gcás nach féidir ceann scríbe na dtáirgí sin a athrú.

               Airteagal 9

               Foirceannadh imscrúduithe agus imeachtaí gan bhearta

               1. I gcás inarb é conclúid an imscrúdaithe nach bhfuil na coinníollacha a leagtar amach in Airteagal 3(1) comhlíonta, foilseoidh an Coimisiún, i gcomhréir leis an nós imeachta scrúdúcháin dá dtagraítear in Airteagal 17(3), cinneadh lena bhfoirceanntar an timscrúdú agus na himeachtaí.

               2. Déanfaidh an Coimisiún, ag féachaint go hiomchuí do chosaint faisnéise rúnda de réir bhrí Airteagal 12, tuarascáil a phoibliú ina leagfar amach a chinntí agus na conclúidí réasúnaithe ar thángthas orthu maidir le gach saincheist iomchuí fíorais agus dlí.

               Airteagal 10

               Bearta cinntitheacha coimirce a fhorchur

               1. I gcás inarb é conclúid an imscrúdaithe go bhfuil na coinníollacha a leagtar amach in Airteagal 3(1) comhlíonta, féadfaidh an Coimisiún, i gcomhréir leis an nós imeachta scrúdúcháin dá dtagraítear in Airteagal 17(3), bearta coimirce cinntitheacha a ghlacadh.

               2. Déanfaidh an Coimisiún, ag féachaint go hiomchuí do chosaint faisnéise rúnda de réir bhrí Airteagal 12, tuarascáil a phoibliú ina mbeidh achoimre ar na fíorais ábhartha agus ar na nithe atá ábhartha don chinneadh.

               Airteagal 11

               Fad na mbeart coimirce agus athbhreithniú orthu

               1. Ní leanfaidh beart coimirce de bheith i bhfeidhm ach go ceann cibé tréimhse ama a mbeidh gá léi chun an mhórdhíobháil do thionscal an Aontais a chosc nó a leigheas, agus chun oiriúnú a éascú. Ní rachaidh an tréimhse sin thar dhá bhliain, ach amháin má chuirtear síneadh léi de réir mhír 3 den Airteagal seo.

               2. Go dtí go bhfaighfear toradh an athbhreithnithe faoi mhír 3, leanfaidh an beart coimirce de bheith i bhfeidhm.

               3. Féadfar síneadh suas le dhá bhliain a chur le tréimhse thosaigh birt coimirce dá dtagraítear i mír 1 ar choinníoll go leanfaidh an beart coimirce de bheith riachtanach chun mórdhíobháil do thionscal an Aontais a chosc nó a leigheas agus ar choinníoll go bhfuil fianaise ann go bhfuil oiriúnú á dhéanamh i dtionscal an Aontais.

               4. Sula ndéanfar aon síneadh de bhun mhír 3, déanfar imscrúdú a thionscnamh arna iarraidh sin do Bhallstát, d’aon duine dlítheanach nó d’aon chomhlachas nach bhfuil pearsantacht dhlítheanach aige ag gníomhú dóibh thar ceann thionscal an Aontais, nó ar thionscnamh an Choimisiúin féin má tá leordhóthain fianaise prima facie ann go bhfuil na coinníollacha a leagtar síos i mír 3 comhlíonta, ar bhonn na dtosca dá dtagraítear in Airteagal 6(5).

               5. Déanfar tionscnamh imscrúdaithe dá dtagraítear i mír 4 a fhoilsiú i gcomhréir le hAirteagal 5(6) agus (7). Déanfar an timscrúdú i gcomhréir le hAirteagal 6.

               6. Is i gcomhréir le hAirteagal 9 agus Airteagal 10 a dhéanfar aon chinneadh maidir le síneadh de bhun mhír 3 den mhír seo.

               7. Ní mhairfidh fad iomlán birt coimirce níos mó ná ceithre bliana, lena náirítear tréimhse chur i bhfeidhm aon bhirt shealadaigh, an tréimhse tosaigh cur i bhfeidhm agus síneadh na tréimhse sin.

               Airteagal 12

               Rúndacht

               1. Is chun na críche ar iarradh í, agus chun na críche sin amháin, a fhéadfar faisnéis a fhaightear de bhun an Rialacháin seo a úsáid.

               2. Ní dhéanfar faisnéis ar bith de chineál rúnda a gheofar de bhun an Rialacháin seo, ná aon fhaisnéis a sholáthrófar ar bhonn rúnda agus a gheofar de bhun an Rialacháin seo, a nochtadh gan cead sainráite sholáthróir na faisnéise sin.

               3. I ngach iarraidh ar rúndacht, luafar na cúiseanna leis an bhfaisnéis a bheith rúnda. Ceanglófar ar pháirtithe leasmhara atá ag soláthar faisnéis rúnda, achoimrí neamhrúnda den fhaisnéis sin a sholáthar freisin. Beidh na hachoimrí sin mionsonraithe a ndóthain le go bhféadfar tuiscint réasúnta a fháil ar shubstaint na faisnéise a cuireadh isteach faoi rún. I gcúinsí eisceachtúla, féadfaidh na páirtithe sin a chur in iúl nach féidir achoimre a dhéanamh ar fhaisnéis den sórt sin. I gcúinsí eisceachtúla den sórt sin, ní mór ráiteas faoi na cúiseanna nach bhfuil sé indéanta an tachoimriú sin a dhéanamh a chur ar fáil. Má iarrann soláthróir na faisnéise, áfach, nach ndéanfaí an fhaisnéis a phoibliú nó nach ndéanfaí í a nochtadh, ina hiomláine nó i bhfoirm achoimre, agus mura bhfuil údar leis an iarraidh sin, féadfar neamhshuim a dhéanamh den fhaisnéis lena mbaineann.

               4. In aon chás, measfar go bhfuil gach faisnéis faoi rún más dócha go ndéanfadh nochtadh na faisnéise dochar suntasach do sholáthróir nó d’fhoinse na faisnéise sin.

               5. Ní fhágfaidh mír 1 go mír 4 nach bhféadfaidh údaráis an Aontais tagairt a dhéanamh d’fhaisnéis ghinearálta agus, go háirithe, do chúiseanna a bhfuil cinntí arna ndéanamh de bhun an Rialacháin seo bunaithe orthu. Mar sin féin, cuirfidh na húdaráis sin san áireamh leas dlisteanach na ndaoine nádúrtha agus na ndaoine dlítheanacha lena mbaineann ar mian leo nach nochtfar a gcuid rún gnó.

               Airteagal 13

               Tuairisc

               1. Cuirfidh an Coimisiún tuarascáil bhliantúil faoi bhráid Pharlaimint na hEorpa agus na Comhairle maidir le cur i bhfeidhm, cur chun feidhme agus comhlíonadh oibleagáidí an chomhaontaithe a arna thabhairt i gcrích le gach tír lena mbaineann agus oibleagáidí an Rialacháin seo.

               2. Áireofar sa tuarascáil, inter alia, faisnéis maidir le cur i bhfeidhm beart sealadach agus cinntitheach, maidir le bearta réamhfhaireachais, maidir le bearta faireachais réigiúnacha agus bearta coimirce réigiúnacha agus maidir le himscrúduithe agus imeachtaí a fhoirceannadh gan bhearta.

               3. Déanfar achoimre ar an staidreamh agus ar na hathruithe ar an trádáil le gach tír lena mbaineann a leagan amach sa tuarascáil freisin.

               4. Féadfaidh Parlaimint na hEorpa, laistigh de mhí amháin ó thaisceadh thuarascáil an Choimisiúin, a iarraidh ar an gCoimisiún teacht chuig cruinniú ad hoc dá coiste freagrach chun aon saincheisteanna a bhaineann le cur chun feidhme an Rialacháin seo a chur i láthair agus a mhíniú.

               5. Tráth nach déanaí ná trí mhí tar éis a thuarascáil a chur faoi bhráid Pharlaimint na hEorpa agus na Comhairle, déanfaidh an Coimisiún í a phoibliú.

               Airteagal 14

               Sásraí agus critéir eile chun fabhair tharaife agus cóireáil fhabhrach eile a aistarraingt go sealadach

               1. I gcás ina bhforálfar i gcomhaontú maidir le sásraí agus critéir eile a cheadódh fabhair tharaife a aistarraingt go sealadach i ndáil le táirgí áirithe, déanfaidh an Coimisiún, i gcás ina bhfuil na téarmaí a leagtar síos sa chomhaontú ábhartha comhlíonta, gníomh cur chun feidhme a ghlacadh lena ndéanfar:

               (a)na fabhair don táirge lena mbaineann a chur ar fionraí;

               (b)na fabhair a thabhairt ar ais i gcás ina bhfuil na coinníollacha a leagtar síos sa chomhaontú ábhartha comhlíonta;

               (c)an fhionraíocht a choigeartú le bheith i gcomhréir leis na coinníollacha atá sa chomhaontú ábhartha; nó

               (d)aon bheart eile a shonraítear sa chomhaontú.

               Déanfar na gníomhartha sin a ghlacadh i gcomhréir leis an nós imeachta scrúdúcháin dá dtagraítear in Airteagal 17(3).

               2. Ar mhórfhorais práinne a bhfuil údar cuí leo, i gcás ina ndéanfaí damáiste a bheadh deacair a leigheas de thoradh moill ar fhorchur beart coimirce sealadach, nó chun iarmhairt dhiúltach ar mhargadh an Aontais, go háirithe de thoradh méadú ar allmhairí, a chosc, nó de réir foráil eile sa chomhaontú, déanfaidh an Coimisiún gníomhartha cur chun feidhme atá infheidhme láithreach a ghlacadh i gcomhréir leis an nós imeachta dá dtagraítear in Airteagal 17(4).

               Airteagal 15

               Gníomhartha tarmligthe

               Tabharfar de chumhacht don Choimisiún gníomhartha tarmligthe a ghlacadh i gcomhréir le hAirteagal 16, chun an Iarscríbhinn a leasú d’fhonn:

               (a)comhaontú a chur leis an Iarscríbhinn;

               (b)an Iarscríbhinn a fhorlíonadh le rialacha speisialta atá i gcomhaontú;

               (c)aon táirgí a aithnítear mar “tháirgí íogaire” i gcomhaontú a chur leis an Iarscríbhinn.

               Airteagal 16

               An tarmligean a fheidhmiú

               1. Is faoi réir na gcoinníollacha a leagtar síos san Airteagal seo a thugtar an chumhacht don Choimisiún chun gníomhartha tarmligthe a ghlacadh.

               2. Déanfar an chumhacht chun gníomhartha tarmligthe a ghlacadh dá dtagraítear in Airteagal 15 a thabhairt don Choimisiún go ceann tréimhse cúig bliana amhail ón (dáta theacht i bhfeidhm an Rialacháin seo) [Oifig na bhFoilseachán – cuir isteach (dáta theacht i bhfeidhm an Rialacháin seo)]. Déanfaidh an Coimisiún, tráth nach déanaí ná naoi mí roimh dheireadh na tréimhse cúig bliana, tuarascáil a tharraingt suas maidir le tarmligean na cumhachta. Déanfar tarmligean na cumhachta a fhadú go hintuigthe go ceann tréimhsí comhfhaid, mura rud é go gcuireann Parlaimint na hEorpa nó an Chomhairle in aghaidh an fhadaithe sin tráth nach déanaí ná trí mhí roimh dheireadh gach tréimhse.

               3. Féadfaidh Parlaimint na hEorpa nó an Chomhairle tarmligean na cumhachta dá dtagraítear i mír 1 a chúlghairm aon tráth. Déanfaidh cinneadh chun cúlghairm a dhéanamh deireadh a chur le tarmligean na cumhachta atá sonraithe sa chinneadh sin. Gabhfaidh éifeacht leis an lá tar éis fhoilsiú an chinnidh in Iris Oifigiúil an Aontais Eorpaigh nó ar dháta is déanaí a shonrófar sa chinneadh. Ní dhéanfaidh sé difear do bhailíocht aon ghníomhartha tarmligthe atá i bhfeidhm cheana.

               4. A luaithe a ghlacfaidh sé gníomh tarmligthe, tabharfaidh an Coimisiún fógra, an tráth céanna, do Pharlaimint na hEorpa agus don Chomhairle faoi.

               5. Ní thiocfaidh gníomh tarmligthe a ghlactar de bhun mhír 1 i bhfeidhm ach amháin mura mbeidh aon agóid curtha in iúl ag Parlaimint na hEorpa ná ag an gComhairle laistigh de thréimhse dhá mhí tar éis fógra faoin ngníomh sin a thabhairt do Pharlaimint na hEorpa agus don Chomhairle nó más rud é, roimh dhul in éag na tréimhse sin, go mbeidh Parlaimint na hEorpa agus an Chomhairle araon tar éis a chur in iúl don Choimisiún nach ndéanfaidh siad aon agóid. Déanfar an tréimhse sin a fhadú dhá mhí ar thionscnamh Pharlaimint na hEorpa nó na Comhairle.

               Airteagal 17

               Nós imeachta coiste

               1. Déanfaidh an coiste a bunaíodh le hAirteagal 4(1) de Rialachán (CE) Uimh. 260/2009 ón gComhairle
                  3
                cúnamh a thabhairt don Choimisiún. Beidh an coiste sin ina choiste de réir bhrí Rialachán (AE) Uimh. 182/2011.

               2. I gcás ina ndéanfar tagairt don mhír seo, beidh feidhm ag Airteagal 4 de Rialachán (AE) Uimh. 182/2011.

               3. I gcás ina ndéanfar tagairt don mhír seo, beidh feidhm ag Airteagal 5 de Rialachán (AE) Uimh. 182/2011.

               I gcás ina bhfuiltear chun tuairim an choiste a fháil trí nós imeachta i scríbhinn, déanfar an nós imeachta sin a fhoirceannadh gan toradh más rud é, laistigh den teorainn ama leis an tuairim sin a thabhairt, go gcinneann cathaoirleach an choiste amhlaidh nó go niarrann comhalta den choiste amhlaidh.

               4. I gcás ina ndéantar tagairt don mhír seo, beidh feidhm ag Airteagal 8 de Rialachán (AE) Uimh. 182/2011, i gcomhar le hAirteagal 4 de.

               Airteagal 18

               Teacht i bhfeidhm

               Tiocfaidh an Rialachán seo i bhfeidhm an fichiú lá tar éis lá a fhoilsithe in Iris Oifigiúil an Aontais Eorpaigh.

               Beidh an Rialachán seo ina cheangal go huile agus go hiomlán agus beidh sé infheidhme go díreach i ngach Ballstát.

               Arna dhéanamh sa Bhruiséil,

                  Thar ceann Pharlaimint na hEorpa
                        Thar ceann na Comhairle

                  An tUachtarán
                        An tUachtarán

                     (1)

                        Rialachán (AE) Uimh. 182/2011 ó Pharlaimint na hEorpa agus ón gComhairle an 16 Feabhra 2011 lena leagtar síos na rialacha agus na prionsabail ghinearálta a bhaineann leis na sásraí maidir le rialú ag na Ballstáit ar fheidhmiú cumhachtaí chur chun feidhme ag an gCoimisiún (IO L 55, 28.2.2011, lch. 13).

                     (2)

                        Rialachán (AE) Uimh. 1308/2013 ó Pharlaimint na hEorpa agus ón gComhairle an 17 Nollaig 2013 lena mbunaítear comheagraíocht na margaí i dtáirgí talmhaíochta agus lena naisghairtear Rialachán (CEE) Uimh. 922/72 ón gComhairle, Rialachán (CEE) Uimh. 234/79 ón gComhairle, agus Rialachán (CE) Uimh. 1234/2007 ón gComhairle (IO L 347, 20.12.2013, lch. 671).

                     (3)

                        Rialachán (CE) Uimh. 260/2009 ón gComhairle an 26 Feabhra 2009 maidir leis na comhrialacha d’allmhairí (IO L 84, 31.3.2009, lch. 1).

    ---documentbreak---

               AN COIMISIÚN EORPACH
            An Bhruiséil,18.4.2018
            COM(2018) 206 final
            IARSCRÍBHINN
            a ghabhann leis an togra le haghaidh
            RIALACHÁN Ó PHARLAIMINT NA hEORPA AGUS ÓN gCOMHAIRLE
            lena gcuirtear chun feidhme na clásail choimirce agus sásraí eile lenar féidir aistarraingt shealadach a dhéanamh ar na fabhair tharaife a bhaineann le comhaontuithe áirithe arna dtabhairt i gcrích idir an tAontas Eorpach agus tríú tíortha áirithe

               IARSCRÍBHINN

               Comhaontuithe arna gcur chun feidhme leis an Rialachán agus forálacha atá sonrach don chomhaontú

               Comhaontú Saorthrádála idir an tAontas Eorpach agus Poblacht Shingeapór

                        Dáta cur i bhfeidhm

                        xx/xx/xxxx

                        Clásal coimirce déthaobhach

                        Foráil shonrach nó forálacha sonracha a leagtar síos sa Chomhaontú:

                        Airteagal 3.10 (Clásal coimirce déthaobhach)

                        Airteagal 3.9 “idirthréimhse”:

                        “ciallaíonn ‘idirthréimhse’ tréimhse 10 mbliana ó theacht i bhfeidhm an Chomhaontaithe seo.”

                        Airteagal 3.11(5)c:

                        “Ní féidir le ceachtar de na Páirtithe beart coimirce déthaobhach mar a leagtar amach sin i mír 1 d’Airteagal 3.10 a chur i bhfeidhm tar éis dhul in éag na hidirthréimhse, ach amháin le toiliú an Pháirtí eile”.

               Comhaontú Saorthrádála idir an tAontas Eorpach agus Poblacht Shóisialach Vítneam

                        Dáta cur i bhfeidhm

                        xx/xx/xxxx

                        Clásal coimirce déthaobhach

                        Foráil shonrach nó forálacha sonracha a leagtar síos sa Chomhaontú:

                        Airteagal 3.11 (Clásal coimirce déthaobhach)

                        Airteagal 3.9 “idirthréimhse”:

                        “ciallaíonn ‘idirthréimhse’ tréimhse i gcás earra ó theacht i bhfeidhm an Chomhaontaithe seo go dtí 10 mbliana tar éis theacht i bhfeidhm an Chomhaontaithe seo.”

                        Airteagal 3.11(6)c:

                        “Ní féidir le páirtí beart coimirce déthaobhach a chur i bhfeidhm tar éis dhul in éag na hidirthréimhse, ach amháin le toiliú an Pháirtí eile”.

               Comhaontú Saorthrádála idir an tAontas Eorpach agus an tSeapáin

                        Dáta cur i bhfeidhm

                        xx/xx/xxxx

                        Clásal coimirce déthaobhach:

                        Foráil shonrach nó forálacha sonracha a leagtar síos sa Chomhaontú:

                        Airteagal 2.5 (Clásal coimirce talmhaíochta), 5.2

                        (Clásal coimirce déthaobhach)

                        Airteagal 5.1(d):

                        “ciallaíonn ‘idirthréimhse’, i ndáil le hearra tionscnaimh áirithe, an tréimhse dar tús dáta theacht i bhfeidhm an Chomhaontaithe seo agus dar deireadh 10 mbliana tar éis dháta chríochnú an laghdaithe nó an díothaithe taraife ar an earra sin i gcomhréir le hIarscríbhinn 2-A.”

                        Airteagal 18 den Iarscríbhinn maidir le mótarfheithiclí agus páirteanna:

                        “I rith na 10 mbliana tar éis theacht i bhfeidhm an Chomhaontaithe seo, beidh sé de cheart ag gach ceann de na Páirtithe lamháltais choibhéiseacha nó oibleagáidí coibhéiseacha eile a chur ar fionraí sa chás:

                        (a)
                              nach gcuirfidh an Páirtí eile i bhfeidhm Rialachán de chuid NA arna shonrú in Aguisín 2-C-1, nó ina scorfaidh sé de Rialachán den sórt sin a chur i bhfeidhm; nó

                        (b)
                              go ndéanfaidh an Páirtí eile aon bheart rialála eile a thabhairt isteach nó a leasú lena neamhnítear nó lena lagaítear na tairbhí a bhaineann le cur i bhfeidhm Rialacháin de chuid NA arna shonrú in Aguisín 2-C-1.

                        2.
                              Leanfaidh fionraíochtaí de bhun mhír 1 de bheith i bhfeidhm go dtí an tráth sin, agus go dtí an tráth sin amháin, a ndéanfar cinneadh i gcomhréir leis an nós imeachta brostaithe um réiteach díospóide dá dtagraítear in Airteagal 19 den Iarscríbhinn seo nó a dtiocfar ar réiteach is inghlactha ag an dá thaobh, lena náirítear trí chomhairliúcháin faoi Airteagal 19(b) den Iarscríbhinn seo, cibé acu is túisce.”


               AN COIMISIÚN EORPACH
            An Bhruiséil,18.4.2018
            COM(2018) 199 final
            2018/0097(COD)
            Togra le haghaidh
            RIALACHÁN Ó PHARLAIMINT NA hEORPA AGUS ÓN gCOMHAIRLE
            lena leasaítear Rialachán (CE) Uimh. 110/2008 maidir le cainníochtaí ainmniúla de FMT:Italicshochu/FMT aondriogtha, arna tháirgeadh i stil phota agus arna bhuidéalú sa tSeapáin, a chur ar mhargadh an Aontais

               MEABHRÁN MÍNIÚCHÁIN

               1.COMHTHÉACS AN TOGRA

               •Forais agus cuspóirí an togra

                  An 29 Samhain 2012, d'údaraigh an Chomhairle don Choimisiún tús a chur le hidirbheartaíocht maidir le Comhaontú Saorthrádála leis an tSeapáin.

               Ar bhonn na dtreoracha idirbheartaíochta a ghlac an Chomhairle in 2012
                  1
               , tá an Coimisiún tar éis Comhaontú um Chomhpháirtíocht Eacnamaíoch (EPA) cuimsitheach uaillmhianach a thabhairt i gcrích trí idirbheartaíocht leis an tSeapáin d'fhonn deiseanna nua agus deimhneacht dhlíthiúil a chruthú le go bhfásfaidh trádáil agus infheistíocht idir na comhpháirtithe sin. Na téacsanna a comhaontaíodh de thoradh na hidirbheartaíochta, cuireadh ar fáil don phobal iad agus is féidir teacht orthu ag an nasc seo:

                  http://trade.ec.europa.eu/doclib/press/index.cfm?id=1684

                  Tá an togra seo á thíolacadh anuas ar na tograí seo a leanas:

               -Togra le haghaidh Cinneadh ón gComhairle maidir le síniú, thar ceann an Aontais Eorpaigh, an Chomhaontaithe um Chomhpháirtíocht Eacnamaíoch idir an tAontas Eorpach agus an tSeapáin;

               -Togra le haghaidh Cinneadh ón gComhairle maidir leis an gComhaontú um Chomhpháirtíocht Eacnamaíoch a thabhairt i gcrích idir an tAontas Eorpach agus an tSeapáin;

               -Togra le haghaidh rialachán maidir le coimircí a chumhdóidh coimircí dá bhforáiltear sa Chomhaontú um Chomhpháirtíocht Eacnamaíoch idir an tAontas agus an tSeapáin.

                  Is é is aidhm do thogra an Choimisiúin forálacha an Chomhaontaithe um Chomhpháirtíocht Eacnamaíoch idir an tAontas agus an tSeapáin a chur chun feidhme maidir le honnmhairiú ón tSeapáin chuig an Aontas shochu aondriogtha, deoch bhiotáilleach arna tháirgeadh i stil phota agus arna bhuidéalú sa tSeapáin agus a dhéanfar a onnmhairiú chuig an Aontas i mbuidéil thraidisiúnta ceithre go （合）nó aon sho（升)
                     2
                   amháin.

               •Comhsheasmhacht le forálacha beartais atá sa réimse beartais cheana

                  Tá an Comhaontú um Chomhpháirtíocht Eacnamaíoch idir an tAontas agus an tSeapáin go hiomlán i gcomhréir le beartais an Aontais agus ní chuirfidh sé d'fhiacha ar an Aontas Eorpach leasú a dhéanamh ar a rialacha, ar a rialacháin ná ar a chaighdeáin in aon earnáil rialáilte (e.g. rialacha teicniúla agus caighdeáin táirgí, rialacha sláintíochta agus fíteashláintíochta, rialacháin maidir le bia agus sábháilteacht, caighdeáin slándála agus sábháilteachta, rialacha maidir le horgánaigh ghéinmhodhnaithe, cosaint an chomhshaoil, cosaint tomhaltóirí, etc.) cé is moite den ghá atá ann maolú a thabhairt isteach chun onnmhairiú as an tSeapáin shochu aondriogtha, deoch bhiotáilleach arna tháirgeadh i stil phota agus arna bhuidéalú sa tSeapáin a éascú, a onnmhairítear i mbuidéil traidisiúnta ceithre go（合） nó aon sho （升) amháin.

                  Is é is aidhm don togra seo ón gCoimisiún maolú ar rialacha an Aontais maidir le méid buidéal a thabhairt isteach le haghaidh shochu aondriogtha, deoch bhiotáilleach arna tháirgeadh i stil phota agus arna bhuidéalú sa tSeapáin agus a gcuirtear ar díol i mbuidéil thraidisiúnta de mhéid ceithre go （合）nó aon sho （升) amháin atá cothrom leis na cainníochtaí ainmniúla 720 ml (tá aon go amháin cothrom le 180 ml) agus 1800 ml, faoi seach, agus nach náirítear faoi láthair i measc na gcainníochtaí ainmniúla a cheadaítear san Aontas faoi Threoir 2007/45/CE lena leagtar síos na rialacha maidir le cainníochtaí ainmniúla táirgí réamhphacáilte.

               •Comhsheasmhacht le beartais eile de chuid an Aontais

                  Tá an Comhaontú um Chomhpháirtíochta Eacnamaíoch idir an tAontas agus an tSeapáin go hiomlán i gcomhréir le beartais an Aontais agus ní chuirfidh sé d'fhiacha ar an Aontas Eorpach leasú a dhéanamh ar a rialacha, ar a rialacháin ná ar a chaighdeáin in aon earnáil rialáilte (e.g. rialacha teicniúla agus caighdeáin táirgí, rialacha sláintíochta agus fíteasláintíochta, rialacháin maidir le bia agus sábháilteacht, caighdeáin slándála agus sábháilteachta, rialacha maidir le horgánaigh ghéinmhodhnaithe, cosaint an chomhshaoil, cosaint tomhaltóirí, etc.)

               2.BUNÚS DLÍ, COIMHDEACHT AGUS COMHRÉIREACHT

               •Bunús dlí

                  Airteagal 114(1) den Chonradh ar Fheidhmiú an Aontais Eorpaigh, ós rud é gur leasú é an togra seo ar Rialachán (CE) Uimh. 110/2008 ó Pharlaimint na hEorpa agus ón gComhairle an 15 Eanáir 2008 maidir le sainmhíniú, tuairisc, cur i láthair, lipéadú agus cosaint sonraí geografacha deochanna biotáilleacha agus lena naisghairtear Rialachán (CEE) Uimh. 1576/89 ón gComhairle (IO L39, 13.2.2008, lch.16).

               •Coimhdeacht (maidir le hinniúlacht neamheisiach)

               I gcomhréir le hAirteagal 3 den Chonradh ar Fheidhmiú an Aontais Eorpaigh (CFAE), inniúlacht eisiach de chuid an Aontais is ea an comhbheartas tráchtála, agus tá an Comhaontú um Chomhpháirtíocht Eacnamaíoch idir an tAontas agus an tSeapáin le síniú dá réir.

               Leis an an togra seo cuirtear foráil de chuid an Chomhaontaithe um Chomhpháirtíocht Eacnamaíoch idir an tAontas agus an tSeapáin chun feidhme, lena ndéantar maolú i gcás shochu aondriogtha, ar rialacha an Aontais atá i bhfeidhm faoi láthair maidir leis na cainníochtaí ainmniúla de dheochanna biotáilleacha is féidir a chur ar an margadh (Treoir 2007/45/CE). Ní féidir an maolú sin a thabhairt isteach ach amháin le gníomh reachtaíochta de chuid an Aontais.

               •Comhréireacht

               Tá an Comhaontú um Chomhpháirtíocht Eacnamaíoch idir an tAontas agus an tSeapáin i gcomhréir le fís na straitéise Eoraip 2020 agus tá sé ina chuidiú chun aidhmeanna trádála agus forbartha an Aontais a bhaint amach. Is é is aidhm don togra seo foráil de chuid an Chomhaontaithe um Chomhpháirtíocht Eacnamaíoch idir an tAontas agus an tSeapáin a chur chun feidhme i ndlíchóras an Aontais Eorpaigh.

               •An rogha ionstraime

                  An maolú atá beartaithe chun an Comhaontú um Chomhpháirtíocht Eacnamaíoch idir an tAontas agus an tSeapáin a chur chun feidhme,  ní féidir é a thabhairt isteach ach amháin trí bhíthin Rialacháin ós rud é gur gá dó a bheith i bhfeidhm i gcomhthráth sna Ballstáit uile ar theacht i bhfeidhm don Chomhaontú um Chomhpháirtíocht Eacnamaíoch idir an tAontas agus an tSeapáin.

               3.TORTHAÍ Ó MHEASTÓIREACHTAÍ EX POST, Ó CHOMHAIRLIÚCHÁIN LEIS NA PÁIRTITHE LEASMHARA AGUS Ó MHEASÚNUITHE TIONCHAIR

               •Comhairliúcháin leis na páirtithe leasmhara

               •Bailiú agus úsáid saineolais

               •Measúnú tionchair

                  Rinneadh meastóireachtaí agus comhairliúcháin leis na páirtithe leasmhara mar chuid den phróiseas a raibh tabhairt i gcrích an Chomhaontaithe um Chomhpháirtíocht Eacnamaíoch idir an tAontas agus an tSeapáin mar thoradh air. Na sonraí maidir leis na comhairliúcháin agus na meastóireachtaí sin, tá siad ar fáil sa togra ón gCoimisiún maidir le Cinneadh ón gComhairle faoi shíniú, thar ceann an Aontais Eorpaigh, an Comhaontú um Chomhpháirtíocht Eacnamaíoch idir an tAontas agus an tSeapáin.

               Rinne an conraitheoir seachtrach London School of Economics Enterprises Measúnú Tionchair maidir le hInbhuanaitheacht Trádála ar an gComhaontú um Chomhpháirtíocht Eacnamaíoch idir an tAontas agus an tSeapáin. Cuirtear na sonraí sin ar fáil sa togra ón gCoimisiún maidir le Cinneadh ón gComhairle faoin síniú, thar ceann an Aontais Eorpaigh, an Chomhaontaithe um Chomhpháirtíocht Eacnamaíoch idir an tAontas agus an tSeapáin.

                  Níl an Comhaontú um Chomhpháirtíocht Eacnamaíoch idir an tAontas agus an tSeapáin faoi réir nósanna imeachta REFIT. Ní faoi réir nósanna imeachta REFIT atá an togra seo ach oiread.

               •Cearta bunúsacha

               Ní dhéanann an togra aon difear do chosaint chearta bunúsacha an Aontais Eorpaigh.

               4.IMPLEACHTAÍ BUISÉADACHA

                  Níl aon impleachtaí buiséadacha ag an togra seo don Aontas.

               Beidh tionchar airgeadais ag an gComhaontú um Chomhpháirtíocht Eacnamaíoch idir an tAontas agus an tSeapáin ar bhuiséad an Aontais ó thaobh ioncaim de. Meastar go bhféadfadh luach na ndleachtanna nach níocfar a bheith chomh hard le EUR 1.6 billiún ar chur chun feidhme an chomhaontaithe ina iomláine.

               5.EILIMINTÍ EILE

               •Pleananna cur chun feidhme agus socruithe faireacháin, meastóireachta agus tuairiscithe

                  Níl pleananna cur chun feidhme ná socruithe faireacháin, meastóireachta agus tuairiscithe beartaithe don togra seo.

               •Doiciméid mhíniúcháin (le haghaidh treoracha)

                  Níl infheidhme.

               •Míniúchán mionsonraithe ar fhorálacha sonracha an togra

               Leis an togra, tugtar isteach maolú sonrach ar na cainníochtaí ainmniúla le haghaidh deochanna biotáilleacha a leagtar amach in Airteagal 3 agus i Roinn 1 den Iarscríbhinn a ghabhann le Treoir 2007/45/CE i dtaobh shochu aondriogtha, deoch bhiotáilleach arna tháirgeadh i stil phota agus arna bhuidéalú sa tSeapáin, le gur féidir é a chur ar mhargadh an Aontais i mbuidéil thraidisiúnta den mhéid ceithre go（合） agus aon sho amháin（升),  atá cothrom leis na cainníochtaí ainmniúla 720 ml agus 1 800 ml, faoi seach, ar choinníoll go gcomhlíontar ceanglais eile an Aontais maidir le deochanna biotáilleacha den chineál sin.

               2018/0097 (COD)

               Togra le haghaidh

               RIALACHÁN Ó PHARLAIMINT NA hEORPA AGUS ÓN gCOMHAIRLE

               lena leasaítear Rialachán (CE) Uimh. 110/2008 maidir le cainníochtaí ainmniúla de shochu aondriogtha, arna tháirgeadh i stil phota agus arna bhuidéalú sa tSeapáin, a chur ar mhargadh an Aontais

               TÁ PARLAIMINT NA hEORPA AGUS COMHAIRLE AN AONTAIS EORPAIGH,

               Ag féachaint don Chonradh ar Fheidhmiú an Aontais Eorpaigh, agus go háirithe Airteagal 114(1) de,

               Ag féachaint don togra ón gCoimisiún Eorpach,

               Tar éis dóibh an dréachtghníomh reachtach a chur chuig na parlaimintí náisiúnta,

               Ag féachaint don tuairim ó Choiste Eacnamaíoch agus Sóisialta na hEorpa
                  3
               ,

               Ag gníomhú dóibh i gcomhréir leis an ngnáthnós imeachta reachtach,

               De bharr an méid seo a leanas:

               (1)De réir Cinneadh a glacadh an 29 Samhain 2012, d'údaraigh an Chomhairle don Choimisiún tús a chur le hidirbheartaíocht leis an tSeapáin maidir le comhaontú saorthrádála.

               (2)Tá an idirbheartaíocht maidir leis an gComhaontú um Chomhpháirtíocht Eacnamaíoch idir an tAontas Eorpach agus an tSeapáin (dá ngairfear “an Comhaontú” anseo feasta) tugtha i gcrích.

               (3)Foráiltear le hIarscríbhinn 2-D a ghabhann leis an gcomhaontú maidir le shochu aondhiogtha, mar a shainmhínítear é i bhfo-alt 10 d'Airteagal 3 den Dlí um Cháin ar Dheochanna Meisciúla na Seapáine (Dlí Uimh. 6 de  1953) arna tháirgeadh i stil phota agus arna bhuidéalú sa tSeapáin, go gceadófar é a chur ar mhargadh an Aontais Eorpaigh i mbuidéil thraidisiúnta de mhéid ceithre go（合） agus aon sho  升) atá cothrom leis na cainníochtaí ainmniúla 720 ml agus 1 800 ml, faoi seach, ar choinníoll go gcomhlíontar ceanglais dhlíthiúla eile de chuid an Aontais is infheidhme.

               (4)Foráiltear le hAirteagal 3 den Treoir 2007/45/CE ó Pharlaimint na hEorpa agus ón gComhairle
                  4
                nach féidir deochanna biotáilleacha réamhphacáilte a chur ar mhargadh an Aontais ach amháin má réamhphacáiltear iad de réir na gcainníochtaí ainmniúla a liostaítear i roinn 1 den Iarscríbhinn a ghabhann leis an Treoir sin. Maidir le deochanna biotáilleacha, déantar tagairt i roinn 1 den Iarscríbhinn a ghabhann le Treoir 2007/45/CE do naoi gcainníocht ainmniúla feadh an eatraimh idir 100 ml go 2000 ml. Ní chuirtear san áireamh sna cainníochtaí ainmniúla sin 720 ml agus 1800 ml, arb iad sin na cainníochtaí ainmniúla ina ndéantar shochu aondriogtha, arna tháirgeadh i stil phota, a bhuidéalú agus a chur ar an margadh sa tSeapáin.

               (5)Is gá, dá bhrí sin, maolú ar na cainníochtaí ainmniúla a leagtar amach san Iarscríbhinn a ghabhann le Treoir 2007/45/EC maidir le biotáillí chun a áirithiú gur féidir shochu aondriogtha, deoch bhiotáilleach arna tháirgeadh i stil phota agus arna bhuidéalú sa tSeapáin, a chur ar mhargadh an Aontais, faoi mar a leagtar amach sa Chomhaontú, i mbuidéil thraidisiúnta de chainníochtaí ainmniúla 720 ml agus de 1800 ml atá cothrom le méideanna buidéal Seapánach ceithre go（合) agus aon sho  (升）amháin, faoi seach.

               (6)Is gá an maolú sin a thabhairt isteach le leasú ar an Rialachán (CE) Uimh. 110/2008 ó Pharlaimint na hEorpa agus ón gComhairle
                  5
                chun a áirithiú gur féidir shochu aondriogtha, deoch bhiotáilleach arna tháirgeadh i stil phota agus arna bhuidéalú sa tSeapáin, a chur ar an margadh i gcomhthráth sna Ballstáit uile ar theacht i bhfeidhm don Chomhaontú.

               (7)Dá réir sin, ba cheart Rialachán (AE) Uimh. 110/2008 a leasú.

               (8)Chun cur chun feidhme an Chomhaontaithe a áirithiú maidir le shochu aondriogtha, deoch bhiotáilleach arna tháirgeadh i stil phota agus arna bhuidéalú sa tSeapáin, a chur ar mhargadh an Aontais, ba cheart feidhm a bheith ag an Rialachán seo ón lá a thiocfaidh an Comhaontú i bhfeidhm,

               TAR ÉIS AN RIALACHÁN SEO A GHLACADH:

               Airteagal 1

               Leasaítear Rialachán (CE) Uimh. 110/2008 mar a leanas:

               Cuirtear an tAirteagal 24a seo a leanas i gCaibidil IV:

               "Airteagal 24a

               Maolú ar Threoir 2007/45/CE

               De mhaolú ar Airteagal 3 de Threoir 2007/45/CE ó Pharlaimint na hEorpa agus ón gComhairle* agus ón séú sraith i roinn 1 den Iarscríbhinn a ghabhann leis an Treoir sin, is féidir shochu** aondriogtha, deoch bhiotáilleach arna tháirgeadh i stil phota agus arna bhuidéalú sa tSeapáin, a chur ar mhargadh an Aontais i gcainníochtaí ainmniúla 720 ml agus 1800 ml.

               ----------------------------

               *
                     Treoir 2007/45/CE ó Pharlaimint na hEorpa agus ón gComhairle an 5 Meán Fómhair 2007 lena leagtar síos na rialacha maidir le cainníochtaí ainmniúla táirgí réamhphacáilte, lena naisghairtear Treoir 75/106/CEE ón gComhairle agus Treoir 80/232/CEE ón gComhairle, agus lena leasaítear Treoir 76/211/CEE ón gComhairle (IO L 247, 21.9.2007, lch. 17).

               **
                     Dá dtagraítear in Iarscríbhinn 2-D a ghabhann leis an gComhaontú um Chomhpháirtíocht Eacnamaíoch idir an tAontas Eorpach agus an tSeapáin.

               Airteagal 2

               Tiocfaidh an Rialachán seo i bhfeidhm ar an [...] lá tar éis lá a fhoilsithe in Iris Oifigiúil an Aontais Eorpaigh.

               Beidh feidhm leis ón lá a thiocfaidh an Comhaontú um Chomhpháirtíocht Eacnamaíoch idir an tAontas Eorpach agus an tSeapáin i bhfeidhm.

               Beidh an Rialachán seo ina cheangal go huile agus go hiomlán agus beidh sé infheidhme go díreach i ngach Ballstát.

               Arna dhéanamh sa Bhruiséil,

                  Thar ceann Pharlaimint na hEorpa
                        Thar ceann na Comhairle

                  An tUachtarán
                        An tUachtarán

                     (1)

                        Tá treoracha maidir le hidirbheartaíocht Chomhaontú Saorthrádála leis an tSeapáin ar fáil ag
                  http://trade.ec.europa.eu/doclib/docs/2017/september/tradoc_156051.en12.pdf

                     (2)

                        Tá 1 sho (升） cothrom le 1800ml agus tá 1 go（合）cothrom le 180ml.

                     (3)

                        IO C , , lch. .

                     (4)

                        Treoir 2007/45/AE ó Pharlaimint na hEorpa agus ón gComhairle an 5 Meán Fómhair 2007 lena leagtar síos na rialacha maidir le cainníochtaí ainmniúla táirgí réamhphacáilte, lena naisghairtear Treoir 75/106/CEE ón gComhairle agus Treoir 80/232/CEE ón gComhairle, agus lena leasaítear Treoir 76/211/CEE ón gComhairle (IO L 247, 21.9.2007, lch. 17).

                     (5)

                        Rialachán (AE) 110/2008 ó Pharlaimint na hEorpa agus ón gComhairle an 15 Eanáir 2008maidir le sainmhíniú, tuairisc, cur i láthair, lipéadú agus cosaint sonraí geografachadeochanna biotáilleacha agus lena naisghairtear Rialachán (CEE) Uimh. 1576/89 (IO L 39, 13.2.2008, lch. 16) ón gComhairle.


               AN COIMISIÚN EORPACH
            An Bhruiséil,16.5.2018
            COM(2018) 289 final
            2018/0142(COD)
            Togra le haghaidh
            RIALACHÁN Ó PHARLAIMINT NA hEORPA AGUS ÓN gCOMHAIRLE
            lena leasaítear agus lena gceartaítear Rialachán (AE) Uimh. 167/2013 maidir le formheas agus faireachas margaidh ar fheithiclí talmhaíochta agus foraoiseachta
            (Téacs atá ábhartha maidir le LEE)

               MEABHRÁN MÍNIÚCHÁIN

               1.COMHTHÉACS AN TOGRA

               Forais agus cuspóirí an togra

               Cuimsíonn an téarma ‘feithiclí talmhaíochta agus foraoiseachta’ réimse leathan de chineálacha feithiclí a bhfuil ar a laghad dhá acastóir orthu, i.e. tarracóirí caolriain, tarracóirí ríleathana, tarracóirí snámhaíola, leantóirí agus trealamh idirmhalartaithe ar tarraingt amhail rollóirí, halmadóirí, síoladóirí.

               Leagtar amach na ceanglais i dtaca le cineálcheadú a bhfuil feidhm acu maidir le feithiclí talmhaíochta agus foraoiseachta i dTreoir 2003/37/CE
                  1
                agus ina Treoracha cur chun feidhme, a aisghaireadh le héifeacht ón 1 Eanáir 2016 agus ar cuireadh Rialachán (AE) Uimh. 167/2013
                  2
                agus a cheithre ghníomh tharmligthe agus aon ghníomh cur chun feidhme amháin ina nionad.

               Le Rialachán (AE) Uimh. 167/2013 leagtar amach na forálacha bunúsacha ginearálta maidir le sábháilteacht fheidhmeach, sábháilteacht ag an obair agus feidhmíocht chomhshaoil. Tugtar cumhacht ann don Choimisiún na ceanglais theicniúla mhionsonraithe chomhfhreagracha, na nósanna imeachta tástála agus na luachanna teorann a leagan síos, i gcás inarb infheidhme, i gceithre ghníomh tharmligthe maidir le (i) sábháilteacht ag an obair (ceanglais maidir le tógáil feithiclí); (ii) sábháilteacht fheidhmeach; (iii) coscánú; agus (iv) feidhmíocht chomhshaoil agus modha tiomána. Foilsíodh na ceithre ghníomh tharmligthe sin in Iris Oifigiúil an Aontais Eorpaigh idir Nollaig 2014 agus Feabhra 2015.

               I Rialachán (AE) Uimh. 167/2013, cuireadh teorainn cúig bliana leis an tréimhse ar lena linn a thugtar an chumhacht don Choimisiún gníomhartha tarmligthe a ghlacadh agus rachaidh an tréimhse sin in éag an 21 Márta 2018. Ós rud é go mbíonn síorghá le gnéithe de na gníomhartha tarmligthe sin a thabhairt bord ar bhord le dul chun cinn teicniúil nó go mbíonn síorghá le leasuithe eile a thabhairt isteach i gcomhréir leis an gcumhacht a thugtar don Choimisiún, leasaítear Airteagal 71(2) de Rialachán (AE) Uimh. 167/2013 leis an dréachttogra freisin chun foráil a dhéanamh maidir leis an gcumhacht gníomhartha tarmligthe a ghlacadh go ceann 5 bliana eile agus deis a thabhairt síneadh intuigthe a chur leis an tréimhse sin.

               Ina theannta sin, ní mór téarmaí áirithe agus earráidí eagarthóireachta áirithe i Rialachán (AE) Uimh. 167/2013 a cheartú agus ní mór líon áirithe pointí a uasghrádú freisin lena dtabhairt bord ar bhord le dul chun cinn teicniúil tar éis na chéad tréimhse cur chun feidhme de na gníomhartha sin.

               Ós rud é go bhfuil na ceanglais maidir le cineálcheadú i Rialachán (AE) Uimh. 167/2013 infheidhme ar bhonn éigeantach ón 1 Eanáir 2016 i leith, tá sé beartaithe an gníomh seo a ghlacadh a luaithe is féidir agus, murab ionann agus an chuid is mó de na gníomhartha maidir le cineálcheadú, ní dhéantar foráil ann maidir le dáta infheidhme ar leith.

               2.BUNÚS DLÍ, COIMHDEACHT AGUS COMHRÉIREACHT

               •Bunús dlí

               Is ionann bunús dlí an ghnímh seo agus bunús dlí an ghnímh atá le leasú, eadhon Airteagal 114 den Chonradh ar Fheidhmiú an Aontais Eorpaigh.

               •Coimhdeacht

               Leagtar síos i Rialachán (AE) Uimh. 167/2013 ceanglais an Aontais maidir le cineálcheadú d'fhonn comhchuibhiú iomlán ar fhorálacha a bhaint amach ar leibhéal an Aontais. Mar sin, ní féidir ach leis an Aontas aon cheartúcháin agus leasuithe a dhéanamh ar Rialachán (AE) Uimh. 167/2013. Ní hamháin go gcuireann sé sin cosc ar  ilroinnt an mhargaidh inmheánaigh, ach áirithíonn sé caighdeáin chomhshaoil agus sábháilteachta chomhionann ar fud an Aontais freisin.  Cuireann sé deiseanna ar fáil chomh maith i dtaca le barainneachtaí scála: is féidir táirgí a dhéanamh do mhargadh an Aontais ina iomláine, seachas iad a shaincheapadh chun cineálcheadú náisiúnta a fháil i ngach uile Bhallstát.

               Dá bhrí sin, comhlíontar prionsabal na coimhdeachta leis an togra seo.

               •Comhréireacht

               Tá Rialachán (AE) Uimh. 167/2013, ina bhfuil na ceanglais maidir le cineálcheadú de chuid an Aontais, bunaithe ar choincheap an chomhchuibhithe iomláin. Dá bhrí sin, maidir leis na ceartúcháin agus na leasuithe a áireofar i gceanglais Rialachán (AE) Uimh. 167/2013 ar bhonn thorthaí na chéad tréimhse cur chun feidhme, meastar gurb iad na leasuithe is oiriúnaí chun an cuspóir a leagtar amach in Aithris (11) de Rialachán (AE) Uimh. 167/2013 a bhaint amach, eadhon na ceanglais theicniúla a leagan síos d'fhonn ardleibhéal sábháilteachta feithicle agus feidhmíochta comhshaoil a áirithiú.

               •An rogha ionstraime

               Meastar gurb iomchuí úsáid a bhaint as Rialachán toisc go ndéantar leasú leis sin ar an Rialachán atá ann cheana.

               3.TORTHAÍ Ó MHEASTÓIREACHTAÍ EX POST, Ó CHOMHAIRLIÚCHÁIN LEIS NA PÁIRTITHE LEASMHARA AGUS Ó MHEASÚNUITHE TIONCHAIR

               •Meastóireachtaí ex post/seiceálacha oiriúnachta ar an reachtaíocht atá ann cheana

               Is mian leis an gCoimisiún Rialachán (AE) Uimh. 167/2013 a uasghrádú lena thabhairt bord ar bhord le dul chun cinn teicniúil trí cheanglais áirithe a nuashonrú agus earráidí eagarthóireachta áirithe a cheartú de bhun aiseolais faighte ag páirtithe leasmhara agus ag Ballstáit le linn na chéad tréimhse cur chun feidhme. Chun a bheith níos cruinne, tugtar isteach leis an ngníomh seo soiléirithe a ghabhann le dhá shainmhíniú ar chatagóirí tarracóra, agus ceartaítear leis téarmaí áirithe atá tábhachtach maidir le cur chun feidhme aonfhoirmeach an Rialacháin gan léirmhínithe féideartha agus ceartaítear na tagairtí do ghníomh reachtach a rinneadh a aisghairm.

               Leathnaítear leis sin freisin an chumhacht a thugtar don Choimisiún gníomhartha tarmligthe a ghlacadh ar feadh 5 bliana breise agus leagtar amach a hathnuachan intuigthe, mura rud é go ndéanann an Chomhairle nó Parlaimint na hEorpa agóid shainráite ina choinne. Tá iarrataí faighte cheana ag an gCoimisiún ó pháirtithe leasmhara agus ó Bhallstáit i dtaca leis an gcumhacht sin a leathnú.

               •Comhairliúcháin leis na páirtithe leasmhara

               Thug an Coimisiún fógra do rannpháirtithe na Meithle um Tharracóirí Talmhaíochta (WGAT) an 13 Meitheamh 2017 go raibh sé ar intinn aige an togra seo a chur faoina bráid agus thug sé míniú gearr ar a inneachar agus a chomhthéacs. Cé nach raibh deis ann aiseolas a thabhairt mar gheall ar an nós imeachta bailíochta polaitiúil a bhí ar siúl tráth an WGAT, ní raibh aon fhreagairt ann go dtí seo ó pháirtithe leasmhara de chuid an tionscail, ó údaráis chineálcheadaithe, ó sheirbhísí teicniúla ná ó chomhpháirtithe sóisialta. Tá forálacha an ghnímh iniata bunaithe, áfach, ar iarrataí comhfhreagracha arna ndéanamh ag Ballstáit agus ag páirtithe leasmhara. Meastar, mar sin, go dtacóidh siad leis an dréachtdoiciméad iniata mar chuid de na pléití beartaithe i dtaca leis sa chéad ráithe agus sa dara ráithe de 2018, i gcomhthráth leis an gComhairliúchán Idirsheirbhíse.

               2018/0142 (COD)

               Togra le haghaidh

               RIALACHÁN Ó PHARLAIMINT NA hEORPA AGUS ÓN gCOMHAIRLE

               lena leasaítear agus lena gceartaítear Rialachán (AE) Uimh. 167/2013 maidir le formheas agus faireachas margaidh ar fheithiclí talmhaíochta agus foraoiseachta

               (Téacs atá ábhartha maidir le LEE)

               TÁ PARLAIMINT NA hEORPA AGUS COMHAIRLE AN AONTAIS EORPAIGH,

               Ag féachaint don Chonradh ar Fheidhmiú an Aontais Eorpaigh, agus go háirithe Airteagal 114 de,

               Ag féachaint don togra ón gCoimisiún Eorpach,

               Tar éis dóibh an dréachtghníomh reachtach a chur chuig na parlaimintí náisiúnta,

               Ag féachaint don tuairim ó Choiste Eacnamaíoch agus Sóisialta na hEorpa,

               Ag gníomhú dóibh i gcomhréir leis an ngnáthnós imeachta reachtach,

               De bharr an méid seo a leanas:

               (1)Tá soiléiriú de dhíth sna tuairiscí ar fheithiclí chatagóirí T1 agus T2 maidir le suíomh an acastóra is gaire don tiománaí do tharracóirí ag a bhfuil suíomh tiomána iniompaithe agus maidir leis an modh chun airde mheáchanlár an tarracóra a ríomh. Chun airde mheáchanlár feithiclí chatagóir T2 a ríomh go cruinn agus go haonfhoirmeach, ba cheart tagairt a dhéanamh do chaighdeáin is infheidhme go hidirnáisiúnta agus lena gcinntítear airde mheáchanlár tarracóra.

               (2)I Rialachán (AE) Uimh. 167/2013, tugtar an chumhacht don Choimisiún gníomhartha tarmligthe a ghlacadh ar feadh tréimhse cúig bliana, agus rachaidh an tréimhse sin in éag an 21 Márta 2018. Ós rud é go mbíonn síorghá le gnéithe éagsúla den phróiseas cineálcheadaithe mar a leagtar síos é le Rialachán (AE) Uimh. 167/2013 agus leis na gníomhartha arna nglacadh dá bhun a nuashonrú, go háirithe é a chur in oiriúint do dhul chun cinn teicniúil nó ceartúcháin a thabhairt isteach, ba cheart síneadh a chur leis an tréimhse chun tarmligean na cumhachta a leagtar síos sa Rialachán sin a fheidhmiú agus deis a thabhairt síntí breise intuigthe a chur leis an tréimhse sin.

               (3)Déantar tagairt go hearráideach in Aithris (28) agus in Airteagal 76(1) de Rialachán (AE) Uimh. 167/2013 ó Pharlaimint na hEorpa agus ón gComhairle
                  3
                d’aisghairm Threoir 74/347/CEE ón gComhairle
                  4
                seachas d’aisghairm Threoir 2008/2/CE
                  5
               , lenar códaíodh na seanTreorach. Dá bhrí sin, is gá na tagairtí sin a cheartú i Rialachán (AE) Uimh. 167/2013.

               (4)In Airteagal 2(2) de Rialachán (AE) Uimh. 167/2013, ba cheart an téarma ‘trealamh idirmhalartaithe ar tarraingt’ a chur in ionad an téarma ‘innealra idirmhalartaithe’ chun úsáid cheart chomhsheasmhach na téarmaíochta a áirithiú ar fud an Rialacháin sin.

               (5) In Airteagal 12(3) de Rialachán (AE) Uimh. 167/2013, ceanglaítear go hearráideach ar allmhaireoirí cóip den deimhniú comhréireachta a choinneáil seachas cóip de dheimhniú cineálcheadaithe i leith táirgí nach bhfuil i gcomhréir leis an Rialachán sin nó a mbaineann riosca tromchúiseach leo. Dá bhrí sin, ba cheart Airteagal 12(3) a cheartú chun go ndéanfaí tagairt ann don doiciméad iomchuí.

               (6)In Airteagal 25(1) de Rialachán (AE) Uimh. 167/2013 ceanglaítear go hearráideach go mbeidh torthaí na tástála mar chuid de dheimhniú ar chineálcheadú de chuid an Aontais, mar cheangaltán, seachas bileog thorthaí na tástála. Dá thoradh sin, ba cheart Airteagal 25(1) a cheartú chun go ndéanfaí tagairt ann don cheangaltán iomchuí.

               (7)Ós rud é go modhnaítear Rialachán (AE) Uimh. 167/2013 leis an Rialachán seo gan an tábhar rialála atá ann a leathnú agus nach féidir leis na Ballstáit cuspóirí an Rialacháin seo a ghnóthú go leordhóthanach agus, de bharr fhairsinge agus éifeachtaí an Rialacháin, gur fearr is féidir iad a ghnóthú ar leibhéal an Aontais, féadfaidh an tAontas bearta a ghlacadh, i gcomhréir le prionsabal na coimhdeachta a leagtar amach in Airteagal 5 den Chonradh ar an Aontas Eorpach. I gcomhréir le prionsabal na comhréireachta a leagtar amach san Airteagal sin, ní théann an Rialachán seo thar a bhfuil riachtanach chun na cuspóirí sin a ghnóthú.

               (8)Ba cheart, dá bhrí sin, Rialachán (AE) Uimh. 167/2013 a leasú agus a cheartú dá réir,

               TAR ÉIS AN RIALACHÁN SEO A GHLACADH:

               Airteagal 1

               Leasuithe ar Rialachán (AE) Uimh. 167/2013

               Leasaítear Rialachán (AE) Uimh. 167/2013 mar a leanas:

               (1) Leasaítear Airteagal 4 mar a leanas:

               (a) i bpointe (2), cuirtear an abairt seo a leanas isteach:

               ‘do tharracóirí a bhfuil suíomh tiomána iniompaithe acu (suíochán iniompaithe agus roth stiúrtha iniompaithe), is é an tacastóir is gaire don tiománaí an ceann ar a bhfuil na boinn leis an trastomhas is mó feistithe;’;

               (b) i bpointe (3), cuirtear na focail ‘arna cinneadh i gcomhréir le caighdeán idirnáisiúnta ISO 789-6:1982 agus arna tomhas i gcoibhneas leis an talamh’ in ionad na bhfocal ‘arna tomhas i gcoibhneas leis an talamh’;

               (2)in Airteagal 71, cuirtear an méid seo a leanas in ionad mhír 2:

               ‘2. Déanfar an chumhacht chun gníomhartha tarmligthe a ghlacadh dá dtagraítear in Airteagal 17(5), Airteagal 18(4), Airteagal 19(6), Airteagal 20(8), Airteagal 27(6), Airteagal 28(6), Airteagal 45(4), Airteagal 49(3), Airteagal 53(12), Airteagal 61 agus Airteagal 70 a thabhairt don Choimisiún go ceann tréimhse cúig bliana ón 22 Márta 2013. Déanfar tarmligean na cumhachta a fhadú go hintuigthe go ceann tréimhsí breise cúig bliana, mura rud é go gcuireann Parlaimint na hEorpa nó an Chomhairle in aghaidh an fhadaithe sin tráth nach déanaí ná 3 mhí roimh dheireadh gach tréimhse. Déanfaidh an Coimisiún, tráth nach déanaí ná an 22 Meitheamh 2022 agus naoi mí roimh dheireadh gach tréimhse cúig bliana ina dhiaidh sin tuarascáil a tharraingt suas maidir le tarmligean na cumhachta.”;

               Airteagal 2

               Ceartúcháin ar Rialachán (AE) Uimh. 167/2013

               Ceartaítear Rialachán (AE) Uimh. 167/2013 mar a leanas:

               (1)
                     leasaítear aithris 28 mar a leanas:

               (a) scriostar an dara fleasc;

               (b) cuirtear an fleasc seo a leanas isteach tar éis na fleisce a bhaineann le Treoir 2000/25/CE ó Pharlaimint na hEorpa agus ón gComhairle:

               ‘ —Treoir 2008/2/CE ó Pharlaimint na hEorpa agus ón gComhairle an 15 Eanáir 2008 maidir leis an raon radhairc agus leis na cuimilteoirí gaothscátha do tharracóirí rothacha talmhaíochta nó foraoiseachta (*);

               ___________________________________________________________________

               (*) IO L 24, 29.1.2008, lch. 30.’;

               (2)
                     in Airteagal 2(2), cuirtear na focail ‘trealamh ar tarraingt’ in ionad an fhocail ‘innealra’;

               (3)
                     in Airteagal 12(3), cuirtear na focail ‘deimhniú ar chineálcheadú’ in ionad na bhfocal ‘deimhniú comhréireachta’;

               (4)
                     in Airteagal 25(1), cuirtear an méid seo a leanas in ionad phointe (b):

               ‘(b) bileog thorthaí na tástála;’;

               (5)
                     Ceartaítear Airteagal 76(1) mar a leanas:

               (a) scriostar na focail ‘74/347/CEE’;

               (b) cuirtear na focail ‘2008/2/CE,’ isteach tar éis na bhfocal ‘2000/25/EC,’.

               Airteagal 3

               Teacht i bhfeidhm

               Tiocfaidh an Rialachán seo i bhfeidhm an fichiú lá tar éis lá a fhoilsithe in Iris Oifigiúil an Aontais Eorpaigh.

               Beidh an Rialachán seo ina cheangal go huile agus go hiomlán agus beidh sé infheidhme go díreach i ngach Ballstát.

               Arna dhéanamh sa Bhruiséil,

                  Thar ceann Pharlaimint na hEorpa
                        Thar ceann na Comhairle

                  An tUachtarán
                        An tUachtarán

                     (1)

                        Treoir 2003/37/CE ó Pharlaimint na hEorpa agus ón gComhairle an 26 Bealtaine 2003 maidir le cineálcheadú tarracóirí talmhaíochta nó tarracóirí foraoiseachta, a leantóirí agus innealra idirmhalartaithe ar tarraingt, mar aon lena gcórais, lena gcomhpháirteanna agus lena naonaid theicniúla leithleacha agus lena naisghairtear Treoir 74/150/CEE (IO L 171, 9.7.2003, lch. 1.).

                     (2)

                        Rialachán (AE) Uimh. 167/2013 ó Pharlaimint na hEorpa agus ón gComhairle an 5 Feabhra 2013 maidir le formheas agus faireachas margaidh ar fheithiclí talmhaíochta agus foraoiseachta (IO L 60, 2.3.2013, lch. 1).

                     (3)

                        Rialachán (AE) Uimh. 167/2013 ó Pharlaimint na hEorpa agus ón gComhairle an 5 Feabhra 2013 maidir le formheas agus faireachas margaidh ar fheithiclí talmhaíochta agus foraoiseachta (IO L 060, 2.3.2013, lch. 1).

                     (4)

                        Treoir 74/347/CEE ón gComhairle an 25 Meitheamh 1974 maidir le comhfhogasú dhlíthe na mBallstát a bhaineann leis an raon radhairc agus leis na cuimilteoirí gaothscátha do tharracóirí rothacha talmhaíochta nó foraoiseachta (IO L 191 15.7.1974, lch. 5).

                     (5)

                        Treoir 2008/2/CE ó Pharlaimint na hEorpa agus ón gComhairle an 15 Eanáir 2008 maidir leis an raon radhairc agus leis na cuimilteoirí gaothscátha do tharracóirí rothacha talmhaíochta nó foraoiseachta (Leagan códaithe) (IO L 24, 29.1.2008, lch. 30).